It-Tieni Pitazz – Paragrafi 621-630 Darba, meta dħalt fil-kappella għal ftit ħin, għal adorazzjoni ta' ħames minuti u kont qiegħda nitlob għal ċerta ruħ, jiena fhimt li Alla mhux dejjem jaċċetta t-talb tagħna għal dawk l-erwieħ li jkollna f'moħħna, imma juża dan it-talb għal erwieħ oħrajn. B'konsegwenza ta' dan, għalkemm aħna ma jirnexxilniex neħilsu mit-tbatija tagħhom fil-Purgatorju, xorta waħda tagħna ma jintilifx. Għaqda intima ta' ruħ flimkien ma' Alla. Alla jersaq lejn ruħ b'mod speċjali li jkunu jafu bih biss Hu r-ruħ. Ħadd ma jara din l-għaqda misterjuża. Hija l-imħabba li tippersiedi f'din l-għaqda, u hija l-imħabba biss li jirnexxilha takkwista kollox. Ġesu' jagħti lilu nnifsu lir-ruħ b'mod ġentili u ħelu, u fil-profondita' Tiegħu tinsab il-paċi. Huwa jagħti ħafna grazzji lir-ruħ u jagħmilha kapaċi li hija taqsam miegħu l-ħsibijiet eterni Tiegħu. U spiss, Huwa juriha l-pjanijiet Divini Tiegħu. Patri Andrasz qalli li tkun ħaġa tajba li jkun hemm fil-knisja ta' Alla grupp ta' erwieħ li jitolbu għall-ħniena Tiegħu, għax fil-fatt aħna lkoll għandna bżonn ta' dik il-ħniena. Wara dan il-kliem, dawl straordinarju mlieli ruħi. O, kemm Hu twajjeb il-Mulej! 18 ta' Marzu 1936. Darba, jiena tlabt lill-Mulej Ġesu' jagħmel l-ewwel pass li jippermetti xi tibdil jew xi ġrajja esterna, jew iħallihom ikeċċuni, għax kont qiegħda nsibha impossibli nitlaq mill-Kongregazzjoni minn rajja. U domt nagonizza fuq din il-ħaġa għal iktar minn tlett sigħat. Ma stajtx nitlob, imma bqajt nissottometti r-rieda tiegħi għar-rieda ta' Alla. L-għada filgħodu, il-Madre Superjura (Borgia) qaltli li l-Madre Ġenerali (Michael) kienet ser tittrasferini għal Varsavja. Jiena weġibt lill-Madre li forsi minflok ma mmur, kien ikun aħjar li nħalli (il-Kongregazzjoni) direttament minn hawnhekk. Din il-ħaġa jiena rajtha bħala sinjal estern li kont qiegħda nitlob lil Alla għaliha. Il-Madre Superjura ma tatni l-ebda tweġiba, imma wara ftit hi reġgħet sejħitli u qaltli, "Sor, taf x'naħseb: mur xorta waħda u toqgħodx tinkwieta li qiegħda taħli l-ħin f'dan il-vjaġġ, ukoll jekk ikollok tiġi lura mill-ewwel." Jiena weġibt, "Tajjeb, sejra," għalkemm qalbi kienet miġugħa għax kont naf li dan il-vjaġġ kien ser itawwal iż-żmien għal deċiżjoni dwar din il-ħaġa. Jiena, iżda, dejjem nipprova nobdi, minkejja kollox. Filgħaxija, filwaqt li kont qiegħda nitlob, Omm Alla qaltli, Il-ħajja tagħkom għandha tkun bħal tiegħi: kwieta u moħbija, f'għaqda l-ħin kollu ma' Alla, titolbu bil-ħerqa għall-umanita' u tħejju d-dinja għat-tieni miġja ta' Alla. Filgħaxija, waqt il-Barka, ruħi kienet għal xi żmien f'għaqda ma' Alla l-Missier. Jiena ħassejtni li kont ninsab f'idejh bħal tarbija ċkejkna, u smajt dan il-kliem ġewwa ruħi: Tibża' minn xejn, binti; l-għedewwa kollha jitfarrku taħt saqajja. Ma' dan il-kliem, paċi profonda u kalma interna kbira daħlu ġewwa ruħi. Meta jiena lmentajt mal-Mulej li Hu kien qed jeħodli l-għajnuna u li jiena kont sejra nsib ruħi waħdi għal darb'oħra u ma kontx naf x'naqbad nagħmel, jiena smajt dan il-kliem: Tibżax; Jiena dejjem miegħek. Wara dan il-kliem, paċi profonda reġgħet daħlet ġewwa ruħi. Il-Preżenza Tiegħu nifditni totalment b'mod li stajt inħossu bis-sensi tiegħi. L-ispirtu tiegħi mtela kollu dawl, u ġismi seta' jieħu sehem f'din il-ħaġa wkoll. Fl-aħħar jum qabel it-tluq tiegħi minn Vilnius filgħaxija, soru anzjana rrivelatli l-istat ta' ruħha. Hija qalet li kienet diġa' ilha tbati ġewwa fiha għal xi snin, u dehrilha li l-qrar kollu tagħha kien ħażin, u kellha dubji dwar jekk il-Mulej Ġesu' kienx ħafrilha jew le. Jiena staqsejtha jekk hi qattx kienet qaltlu lil konfessur tagħha din il-ħaġa. Hija wieġbet li ħafna drabi hija kienet tkellmet ml-konfessuri tagħha dwar din il-ħaġa u . . . "il-konfessuri dejjem jgħiduli biex inkun fil-paċi, imma jiena xorta waħda nbati ħafna u xejn ma jserraħni u l-ħin kollu jidhirli li Alla ma ħafirlix." Jiena weġibt, "Int għandek tobdi l-konfessur tiegħek, Sor, u tkun fil-paċi għal kollox, għax din hi tabilħaqq tentazzjoni." Imma hi talbitni bid-dmugħ f'għajnejha nistaqsi lil Ġesu' jekk kienx ħafrilha u jekk il-qrar tagħha kienx tajjeb jew le. Jiena weġibt bil-qawwa, "Staqsieh inti stess, Sor jekk inti ma temminx lil konfessuri tiegħek!" Imma hija qabditli idi u ma ridtx tħallini nitlaq sakemm jiena nkun tajtha tweġiba, u baqgħet tgħidli biex nitlob għaliha u ngħidla x'ikun qalli Ġesu' dwarha. Tibki b'qalbha maqsuma, ma riditx titlaqni u qaltli, "Jiena naf li l-Mulej Ġesu' jkellmek, Sor." Peress li hi kienet imqabbda ma' idi u ma stajtx ninqala' minn magħha, jiena wegħedtha li kont sejra nitlob għaliha. Filgħaxija, waqt il-Barka, jiena smajt dan il-kliem ġewwa ruħi: Għidilha li l-fatt li hi ma tistax temmen iferili Qalbi iktar mid-dnubiet li għamlet. X'ħin għidtilha dan, hi bdiet tibki bħal tarbija, u ferħ kbir daħal f'ruħha. Jiena fhimt li Alla ried ifarraġ lil din ir-ruħ permezz tiegħi. Għalkemm swieli ħafna, jiena qtajt ix-xewqa ta' Alla. X'ħin dħalt fil-kappella għal waqt wieħed dak inhar stess filgħaxija, sabiex inrodd ħajr lil Alla għall-grazzji kollha li Hu kien tani f'din id-dar, f'daqqa waħda l-preżenza ta' Alla daret miegħi. Ħassejtni bħal tarbija f'idejn l-aħjar missier, u smajt dan il-kliem: Tibża' minn xejn. Jiena dejjem miegħek. Imħabbtu nifdet l-esseri kollu tiegħi. Ħassejtni dieħla f'tant intimita' mill-qrib miegħu li ma nistax nsib il-kliem biex nesprimi din l-esperjenza. Imbagħad rajt wieħed mis-seba' spirti maġenbi, jiddi bħal drabi oħra, taħt forma ta' dawl. Rajtu maġenbi l-ħin kollu x'ħin kont qiegħda fuq it-tren. Rajt anġlu bilwieqfa fuq kull knisja li għaddejna fit-triq, imma mdawwar b'dawl iktar pallidu minn dak tal-ispirtu li kien qed iseħibni fil-vjaġġ, u kull wieħed minn dawn l-ispirti li kienu qegħdin jgħassu lill-knejjes baxxa rasu quddiem l-ispirtu li kien hemm maġenbi. X'ħin dħalt fil-kunvent ta' Varsavja, l-ispirtu għeb. Raddejt ħajr lil Alla għat-tjubija Tiegħu, li Hu jagħtina l-anġli biex isebħuna. O, kemm ftit jirriflettu n-nies dwar il-fatt li huma għandhom dejjem maġenbhom mistieden bħal dan, u fl-istess ħin xhud ta' kollox! Ftakru, midinbin, li intom ukoll għandkom xhud ta' kulma tagħmlu.
Djarju ta' Swor Fawstina – It-2 Pitazz (par.621-630)